**Az OKT elvi állásfoglalása és véleménye a Kvassay Jenő Terv – Nemzeti Vízstratégia, valamint a Második Vízgyűjtő-gazdálkodási Terv és Árvízi Kockázat Kezelési Terv című dokumentumokról, illetve azok Stratégiai Környezeti Vizsgálatáról, továbbá konkrét javaslatai a Tervekhez**

Az Országos Környezetvédelmi Tanács már az Első Vízgyűjtő-gazdálkodási Terv kidolgozása során, 2008-2009-ben, majd a Nemzeti Vízstratégia készítése idején 2013-tól kezdve alapvető – mondhatni a legalapvetőbb – szempontként hangsúlyozta és javasolta szakmai rendező elvként a multidiszciplinaritás alkalmazását, szakágazati törekvésként pedig az integráló – régimódi szóhasználattal – az ágazatközi megközelítést. Nem csupán azért, hogy elkerülhető legyen az, hogy a vízügyi ágazat egyedül maradjon olyan feladatok megoldásával, amelyek nem lehetségesek csak ágazati keretek között, hanem azért is, hogy eleget tudjunk tenni az EU – VKI célkitűzések: a „jó víz”, pontosabban a felszíni és felszín alatti víztestek jó ökológiai (és kémiai) állapota, de legalább a jó ökológiai potenciál megvalósításának.

A VKI az Unió – talán – leginkább átfogó regionális környezetfejlesztési programja, amelynek megvalósítása akkor és úgy lehetséges, ha egy-egy speciális régióban, azaz vízgyűjtőn, illetve részvízgyűjtőn a társadalom kiszolgálása és boldogulása érdekében működtetett gazdasági folyamatok, az erre létrehozott intézmények komplex együttműködésének köszönhetően kialakuló kedvező szinergiák eredményeképpen az ökológiai- és ökonómiai rendszer – legalább belátható ideig – fenntartható(vá válik); és ennek a helyzetnek az összegző indikátora: a „jó víz”.

Ehhez tehát olyan „szakstratégia” szükséges, amelynek az a sajátossága, hogy céljai megvalósítása érdekében eszközrendszereként az implementálási programokat – ágazatközi módon is – integráló intézményfejlesztést és / sőt intézményi együttműködés-fejlesztést alkalmaz.

Az Országos Környezetvédelmi Tanács elismeréssel állapítja meg, hogy a KJT mint keretstratégia, valamint a VGT2 és az ÁKK Tervek a fönt leírt irányba történő elmozdulást, a horizontális szempontok erőteljesebb érvényesülését tartalmazzák, legalábbis ezt célozzák, ezek az elemek, ez a törekvés a Tervekben (már) megjelenik. Köszönhetően – nyilván annak is, hogy a jogszabályi előírásoknak, szakmai követelményeknek messzemenően megfelelő SKV-k elemzései, következtetései és javaslatai, a tervezés két szakaszában, illetve az egész folyamatban – óriási erőfeszítéssel és sietős munkával ugyan, de – be tudtak épülni a tervek fejlesztő kidolgozásába; a Tervezők és a véleményező Szakértők együttgondolkodása, sőt együttműködése meg tudott valósulni. A valódi előrelépés az lesz (lenne), ha ez a kooperációs igény és gyakorlat a tervezőkön túl a Döntéshozókig is eljut(na). Ehhez szükséges az intézmények együttműködés-fejlesztése.

Ezen általános megállapításon túlmenően az OKT a megvalósítás támogatása érdekében konkrétabb javaslatokat is megfogalmaz az alább következők szerint.

Az intézményfejlesztés megvalósítandó mind a jogszabályalkotásban, mind pedig az ágazati programok kidolgozásában, továbbá a hatások: a célkitűzések meg(nem)valósulása nyomon követésében is.

A realtime, illetve utólagos monitorozás mellett általánosan elterjesztendő az előzetes hatásbecslések, az ex ante értékelések, elemzések alkalmazása is. Azért is, hogy reális költségtervek legyenek a programokhoz készíthetőek, amely eljárás a stratégiai tervezésnek „per definitionem” része, illetve követelménye.

A finanszírozás tervezése és biztosítása alapvető fontosságú, egyrészt az állami és / vagy önkormányzati feladatok megvalósításába, másrészt a fejlesztési projektekbe építve. Célszerű volna „forrástérkép” készítése a hazai költségvetési igények és lehetőségek, valamint az EU Partnerségi Megállapodást megvalósító OP-k tekintetében egyaránt.

Az OKT felhívja a Kormány figyelmét, hogy a VGT2 anyagban javasolt intézkedések finanszírozása nem kellően biztosított a KEHOP forrásainak felhasználására közzétett projektek listája alapján. A 2021 és 2027 közötti időszakban viszont sokkal korlátosabb lehetőségek lesznek a VGT2-ben javasolt intézkedések végrehajtására és a célkitűzések elérésére, ezért különösen fontos, hogy a KEHOP összes ehhez a témához kapcsolódó prioritási tengelyének projektjei tartalmazzanak VGT2 intézkedéseket, és a 2015-21 közti időszak valamennyi lehetséges operatív program forrása adjon lehetőséget a horizontális szempontok figyelembe vétele révén a VGT2 célkitűzések elérésére. Ezeken a forrásokon kívül a Kormány a költségvetésben különítsen el keretet a VKI végrehajtására.

A pénzügyi finanszírozás szűkössége és a fejlesztési igények nagy száma is indokolja a rendszer optimalizációját, hatékonyságának növelését. Ennek egyik eszköze az, ha a finanszírozás és a fejlesztések egycélúságát a komplex tervezés és a többcélú finanszírozás irányába vezetjük (egy beruházással több probléma megoldása), a projektek előkészítettségét magasabb színvonalra emeljük, s ugyancsak magasabb színvonalat követelünk meg a megvalósítás minőségében is. Ehhez az irányvonalhoz hozzájárulhat még az egységes tervezési rendszer kidolgozása és a lépcsőzetes tervezés általánossá tétele is.

A biztonságos finanszírozás mellett az intézményfejlesztés – talán második – legfontosabb feladata a vízügyi tervek: KJT, VGT2, ÁKK „összehangolása” a területi tervezéssel, a területrendezési tervekkel, továbbá a területfejlesztési koncepciókkal, tervekkel, programokkal.

A vízgazdálkodás, tehát a vízgyűjtő-gazdálkodás,- fejlesztés, a vizek hiánya és többlete elleni védekezés, az aszálykárok, valamint az árvízvédelem és a belvíz-elöntések elleni védekezés a valós térben valósul meg.

Egy – csaknem – emberöltőre előretekintő vízgazdálkodási keretstratégia és ebben a vizek jó állapotának és / vagy – indokolt társadalmi igények megvalósítása érdekében tett engedményként – legalább jó ökológiai potenciálnak az elérése / megtartása nem lehetséges a történetileg kialakult adottságokhoz alkalmazkodó tájhasználat nélkül és különösen nem annak ellenében. Ez egyszerre jelent „okos” mezőgazdálkodást, az árterületek megfelelő (!), tehát a kockázatokkal tudatosan számoló hasznosítását és a vízvisszatartást, amelyek jelentősége a klímaváltozás kistérségi következményeinek fokozódásával egyre nő.

A vízvisszatartásnak sokféle módszere ismert és lehetséges, nem csupán a Terv(ek)ben nagy hangsúllyal említett duzzasztott terek létrehozásával. A legtöbb víz a talajban tárolható okos mezőgazdálkodással, megfelelő területhasználattal, amelynek leképezése meg kell(ene) jelenjék a vízgyűjtő-gazdálkodási, valamint az árvízi kockázatokat fölmérő-, csökkentő koncepciókban és tervekben is. További – óriási és egyelőre kihasználatlan – lehetőség a települési csapadékvíz-gazdálkodás.

Mindezen lehetőségek azonban csak tudatos társadalmi részvétellel valósíthatóak meg, amely társadalmi részvétel és közösségi tudás egyúttal a fenntarthatóság feltétele és biztosítása is egyben.

Szükséges tehát a vízgazdálkodás oktatása nem csupán a vízügyi szakemberképzésben, hanem a mezőgazdasági és – egyáltalán – mindenféle technológiai képzésben, oktatásban és felsőoktatásban. Célszerű és – várhatóan – hatékony módszer volna az okszerű vízgazdálkodás kritériumainak beépítése – hasonlóan az energiahatékonysági, kibocsátás-csökkentő, környezeti erőforrás-kímélő, - újrahasznosító szempontokhoz – a település- és gazdaságfejlesztési pályázatokba. Ennek előremozdítására pedig a felnőttképzés, a tematikus rövid-tanfolyamok kínálatának bővítése, továbbá az „állam vidéki emberei”: a falugazdászok, települési-, megyei önkormányzatok, kormányhivatalok tisztviselőinek felkészítése megfelelő tudásanyaggal és arra, hogy ezeknek a módszereknek a terjesztése része a feladataiknak.

A horizontális szempontok érvényesítése érdekében tehát az OKT felhívja a figyelmet, hogy a VKI célkitűzéseit horizontális szempontként szükséges beépíteni a különböző szakpolitikák programjaiba. Ennek egyik hatékony módja, ha a VGT2 egyik mellékleteként útmutató készül arról, hogy az érintett szektoroknak és szakpolitikáknak milyen feladatai és lehetőségei vannak a horizontális szempontok beépítésére.

Konkrét javaslatként említhető, hogy a nagyvízi mederszabályozás körültekintő tervezésének és megvalósításának során hidromorfológiai, ökológiai, hidraulikai – hordalékmozgási – okokból szükséges (volna) egy határokon túlnyúló kitekintés, a határokat átmetsző folyókon – csaknem minden folyónk ilyen – a felvízi és alvízi kapcsolatokat illetően egyaránt; ez egyébként – célszerű és robusztus – követelménye mind az EU Víz Keret Irányelvnek mind pedig az INTERREG pályázatoknak.

Az említett hidromorfológiai, hidraulikai, ökológiai szempontok tekintetbe vétele érdekében szükséges volna ezen diszciplínák inter- vagy – inkább (!) – multidiszciplináris kutatás-fejlesztése, hogy az ezáltal elérhető, megszerezhető új, innovatív tudás valóban a döntéselőkészítés-támogatás részévé válhasson.

Visszatérve végezetül a bevezető gondolat következtetéséhez, azaz az integrált tervezés szükségességéhez, az Országos Környezetvédelmi Tanácsnak ezt a követelményt következetesen képviselő üléssorozatán láthatóvá lett, hogy az OKT platform alkalmas a komplex, integrált, a kölcsönhatások elemzésén alapuló tervezés, a Tervezők és a hatásvizsgáló szakértők együttgondolkodásának, együttműködésének előmozdítására.

A Tanács vállalja – különösen, ha ehhez az ágazatok vezetőitől támogatást kap –, hogy az ágazati és területi fejlesztési programok horizontális kölcsönhatás-elemzési együttműködésére módot adó platform legyen, ezt az egyeztető „felületet” rendelkezésre bocsássa.

2015. december 15.